Théodore de Banville
Théodore de Banville var en indflydelsesrig fransk forfatter og dramatiker, der med digtsamlinger som Les Stalactites (1846) og Odes funambulesques (1857) fik ry som en formens og rimets mester.
Han var tilhænger af l'art pour l'art og hørte til den franske digterskole Les Parnassiens (Parnasset) i 1860'erne, men følte sig i øvrigt som menneske knyttet til Charles Baudelaire. Han fik betydning gennem sin genoplivelse af ældre digtformer, fx rondeauen, og den fine, impressionistiske tone i sine senere digte. Banville var også en glimrende sonetdigter (Les Princesses, 1874).